**Dôvodová správa**

**A. Všeobecná časť**

Dôvodom predloženia návrhu nariadenia vlády Slovenskej republiky, ktorým sa vyhlasuje chránený areál Rimava (ďalej len „návrh nariadenia vlády“), je splnenie požiadavky vyplývajúcej z čl. 4 ods. 4 smernice Rady 92/43/EHS z 21. mája 1992 o ochrane prirodzených biotopov a voľne žijúcich živočíchov a rastlín (Ú. v. ES L 206, 22.7.1992; Mimoriadne vydanie Ú. v. EÚ, kap. 15/zv. 2) v platnom znení (ďalej len „smernica 92/43/EHS v platnom znení“), podľa ktorého členské štáty určia lokality uvedené v zozname lokalít európskeho významu ako osobitné chránené územia a stanovia priority v oblasti ochrany a potrebné opatrenia, najneskôr do šiestich rokov. Tento proces je potrebné urýchliť aj vzhľadom na konanie o porušení zmlúv vedené zo strany Európskej komisie, ktoré sa týka nedostatočného vyhlasovania lokalít európskeho významu a stanovenia cieľov ochrany a opatrení na ich dosiahnutie (napr. v rámci programov starostlivosti) (konanie č. 2019/2141 v štádiu formálneho oznámenia).

Na základe uvedeného ustanovenia vypracovala Štátna ochrana prírody Slovenskej republiky (ŠOP SR) návrh na vyhlásenie chráneného areálu (CHA) Rimava, ktorý má zabezpečiť primeranú ochranu územiu, ktoré je súčasťou európskej sústavy chránených území Natura 2000.

Súčasťou navrhovaného CHA Rimava je územie európskeho významu s označením SKUEV0003 Rimava, ktoré bolo zaradené do národného zoznamu území európskeho významu schváleného v roku 2004 vládou Slovenskej republiky a v roku 2008 Európskou komisiou. Podľa § 27 ods. 1 písm. b) zákona č. 543/2002 Z. z. o ochrane prírody a krajiny v znení neskorších predpisov (ďalej len „zákon“) sa územím európskeho významu rozumie územie v Slovenskej republike tvorené jednou alebo viacerými lokalitami, ktoré sú zaradené v národnom zozname týchto lokalít obstaraným Ministerstvom životného prostredia Slovenskej republiky (MŽP SR) a prerokovaným s Ministerstvom pôdohospodárstva a rozvoja vidieka Slovenskej republiky. SKUEV0003 Rimava bolo zaradené do výnosu Ministerstva životného prostredia Slovenskej republiky č. 3/2004-5.1 zo 14. júla 2004, ktorým sa vydáva národný zoznam území európskeho významu (ďalej len „výnos MŽP SR č. 3/2004-5.1“) a do rozhodnutia Komisie 2008/218/ES z 25. januára 2008, ktorým sa podľa smernice Rady 92/43/EHS prijíma prvý aktualizovaný zoznam lokalít európskeho významu v alpskom biogeografickom regióne (Ú. v. EÚ L 77, 19.3.2008) (ďalej len „rozhodnutie 2008/218/ES“). Rozhodnutie 2008/218/ES bolo ďalej aktualizované novšími rozhodnutiami a aktuálne je účinné vykonávacie rozhodnutie Komisie (EÚ) 2021/165 z 21. januára 2021, ktorým sa prijíma štrnásta aktualizácia zoznamu lokalít s európskym významom v alpskom biogeografickom regióne (Ú. v. EÚ L 51, 15.2.2021).

Názov chráneného územia bol štandardizovaný rozhodnutím Úradu geodézie, kartografie a katastra Slovenskej republiky č. P-101/2009 z 12.1.2009.

CHA Rimava je vymedzený na vodnom toku Rimava v úseku od 70,1 riečneho kilometra (rkm) po 74 rkm. Výmera CHA Rimava je 4,072 ha. Oproti výmere uvedenej pre SKUEV0003 vo výnose MŽP SR č. 3/2004-5.1 (4,07 ha) bola výmera navrhovaného CHA Rimava spresnená z dôvodu úpravy hraníc na aktuálny parcelný stav. Pre celý CHA Rimava je navrhnutý štvrtý stupeň ochrany podľa § 15 zákona, ktorý zodpovedná stupňu ochrany stanovenému vo výnose MŽP SR č. 3/2004-5.1. Ochranné pásmo CHA Rimava sa nevyhlasuje.

Účelom vyhlásenia navrhovaného CHA Rimava je zabezpečenie priaznivého stavu predmetu ochrany CHA Rimava, ktorým sú biotopy siedmich druhov živočíchov európskeho významu mihuľa potiská (*Eudontomyzon danfordi*), kunka žltoruchá (*Bombina variegata*), netopier brvitý (*Myotis emarginatus*), netopier obyčajný (*Myotis myotis*), netopier ostrouchý/netopier východný (*Myotis blythi*), podkovár malý/podkovár krpatý (*Rhinolophus hipposideros*), vydra riečna (*Lutra lutra*). Predmet ochrany súhlasí s predmetom ochrany stanovenom vo výnose MŽP SR č. 3/2004-5.1.

Ciele ochrany CHA Rimava sú uvedené v projekte ochrany spracovanom ako podklad na vyhlásenie CHA Rimava a sú rozpracované v programe starostlivosti o CHA Rimava. Program starostlivosti o CHA Rimava je spoločne s projektom ochrany zverejnený na webovom sídle ŠOP SR na adrese <http://www.sopsr.sk/pocharimava/>.

Územie navrhovaného CHA Rimava je vymedzené slovným opisom hraníc, zoznamom parciel a mapovým vymedzením. Vyhlásenie CHA Rimava nie je v rozpore s územnoplánovacou dokumentáciou platnou pre príslušné územie, v ktorej je navrhovaný CHA Rimava hodnotený v súlade so záujmami ochrany prírody a nie sú identifikované žiadne strety záujmov s cieľmi ochrany.

Zámer vyhlásiť CHA Rimava bol v zmysle § 50 zákona oznámený Okresným úradom Banská Bystrica dňa 19. apríla 2018. Pripomienky k zámeru vznesené zo strany dotknutých subjektov boli prerokované a zapracované do materiálu.

Návrh nariadenia vlády bude mať negatívny vplyv na rozpočet verejnej správy, ktorý je rozpočtovo zabezpečený. Predpokladané sú jednorazové výdavky na označenie chráneného areálu v zmysle zákona a vyhlášky Ministerstva životného prostredia Slovenskej republiky   
č. 24/2003 Z. z., ktorou sa vykonáva zákon č. 543/2002 Z. z. o ochrane prírody a krajiny v znení neskorších predpisov (ďalej len „vyhláška č. 24/2003 Z. z.“). Ďalšie potrebné opatrenia v CHA Rimava v oblasti monitoringu a komunikácie s verejnosťou budú vykonávané zamestnancami ŠOP SR v rámci ich pracovnej náplne.

Predkladaný materiál je bez vplyvov na manželstvo, rodičovstvo a rodinu, podnikateľské prostredie, informatizáciu spoločnosti, služby verejnej správy pre občana a bez sociálnych vplyvov. Bude mať pozitívny vplyv na životné prostredie.

Návrh nariadenia vlády je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná, zákonmi, ostatnými všeobecne záväznými právnymi predpismi a súčasne je v súlade s právom Európskej únie.

**B. Osobitná časť**

**K § 1 a prílohe č. 1**

Vyhlasuje sa CHA Rimava. Súčasťou CHA Rimava je územie európskeho významu SKUEV0003 Rimava, ktoré bolo do národného zoznamu území európskeho významu zaradené výnosom MŽP SR č. 3/2004-5.1.

Vymedzuje sa územie CHA Rimava prostredníctvom katastrálneho územia a príslušného okresu, ďalej sa uvádza výmera CHA Rimava a kde je možné nájsť podklady, v ktorých je zakreslená hranica CHA Rimava. Pre potreby praxe budú na Okresnom úrade Rimavská Sobota uložené grafické podklady, v ktorých je zakreslená hranica CHA Rimava. Ďalším zdrojom informácií o CHA Rimava a o vymedzení jeho hranice je Štátny zoznam osobitne chránených častí prírody a krajiny (ďalej len „štátny zoznam“), do ktorého sa podľa § 51 ods. 4 zákona zapíše CHA Rimava po vyhlásení jeho ochrany. Štátny zoznam, ako aj výpisy z neho, sú verejnosti prístupné a sú uložené na príslušných orgánoch ochrany prírody. Zdrojom informácií je aj kataster nehnuteľností, keďže chránené územie je predmetom evidencie katastra nehnuteľností. V zmysle § 51 ods. 5 zákona okresný úrad na základe podkladov predložených MŽP SR vyznačí chránené územie v katastri nehnuteľností po jeho zápise do štátneho zoznamu. V katastri nehnuteľností bude CHA Rimava evidovaný jednak v súbore geodetických informácií (zobrazením hranice, pričom platí, že vyznačením hranice sa nevytvára nová parcela), ako aj v súbore popisných informácií (kódom druhu chránenej nehnuteľnosti „103 chránený areál“). Spôsob vymedzenia hranice CHA Rimava v prílohe tvorí popisná časť, zoznam parciel a mapa CHA Rimava. Ciele starostlivosti o CHA Rimava, opatrenia na ich dosiahnutie a zásady využívania územia upravuje program starostlivosti o CHA Rimava podľa § 54 ods. 5 zákona.

V súlade s požiadavkami na obsahové náležitosti všeobecne záväzného právneho predpisu, ktorým sa vyhlasuje územie európskeho významu za osobitne chránené územie v zmysle smernice 92/43/EHS v platnom znení, sa v rámci podrobností o územnej ochrane vymedzuje aj názov lokality, teda názov územia európskeho významu, ktoré má byť vyhlásené za chránené územie, všeobecný účel vyhlásenia chráneného územia a uvádza sa údaj o tom, akým spôsobom budú pre toto územie zavádzané a realizované ochranné opatrenia.

**K § 2 a prílohe č. 2**

Upravujú sa účel a predmet ochrany CHA Rimava. CHA Rimava je navrhovaný z dôvodu ochrany biotopov siedmich druhov živočíchov európskeho významu mihuľa potiská (*Eudontomyzon danfordi*), kunka žltobruchá (*Bombina variegata*), netopier brvitý (*Myotis emarginatus*), netopier obyčajný (*Myotis myotis*), netopier ostrouchý/netopier východný (*Myotis blythi*), podkovár malý/podkovár krpatý (*Rhinolophus hipposideros*), vydra riečna (*Lutra lutra*). Druhy, ktorých biotopy sú predmetom ochrany územia, sú zaradené do príloh č. 4 a 6 k vyhláške č. 24/2003 Z. z.

**K § 3**

Na celom území navrhovaného CHA Rimava platí štvrtý stupeň ochrany podľa § 15 zákona.

**K § 4**

Účinnosť nariadenia vlády sa vzhľadom na predpokladanú dĺžku legislatívneho procesu a potrebnú legisvakačnú lehotu navrhuje na 1. máj 2021.